SKRIFTLIG FORESPØRGSEL E-3665/00

af Luciana Sbarbati (ELDR) til Kommissionen

(27. november 2000)

Om: Beskyttelse af arbejdspladser i virksomheder, der modtager stats- eller EU-støtte

Ifølge EF-traktatens artikel 136 har medlemsstaterne som mål at fremme beskæftigelsen, leve- og arbejdsvilkårene, en passende social beskyttelse og dialogen på arbejdsmarkedet for at muliggøre et varigt højt beskæftigelsesniveau og bekæmpe social udstødelse. Disse målsætninger indgår også i fællesskabspagten om arbejdstagernes grundlæggende arbejdsmarkedsmæssige og sociale rettigheder fra 1989.

Trods disse tekster og Parlamentets vedtagelse sidste år af beslutninger, der taler arbejdstagernes sag, sker det stadig oftere, at virksomheder foretager kollektive afskedigelser og henviser medarbejderne til arbejdsløshedsunderstøttelse, selv om de ikke har økonomiske problemer og i nogle tilfælde oven i købet har udbetalt dobbelt udbytte til aktionærerne. Blandt de seneste tilfælde kan nævnes Renault i Vilvorde, Michelin, Goodyear, Carrier, Miliani og Telecom. De strategiske valg (virksomhedsflytning, omstruktureringer, privatisering osv.), der træffes af markedshensyn, er socialt uansvarlige og rammer især de svageste grupper, f.eks. de ældre arbejdstagere og kvinderne.

Denne adfærd burde ikke være tilladt i virksomheder, der har modtaget statsstøtte (skattelettelser, lån på særligt gunstige vilkår, beskæftigelsesfremmende foranstaltninger) og EU-midler.

Hvilke initiativer vil Kommissionen på baggrund af direktiverne om tilnærmelse af medlemsstaternes lovgivninger vedrørende kollektive afskedigelser (75/129/EF(1) som ændret ved direktiv 92/56/EF(2)) og om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne (94/45/EF(3)) tage for at forpligte virksomhederne til at optræde på en måde, der gavner beskæftigelsen?

(1) EFT L 48 af 22.2.1975, s. 29.

(2) EFT L 245 af 26.8.1992, s. 3.

(3) EFT L 254 af 30.9.1994, s. 64.

Svar afgivet på Kommissionens vegne af Anna Diamantopoulou

(21. februar 2001)

I overensstemmelse med de opgaver, som er tildelt den i henhold til EF-traktaten, er Kommissionen ansvarlig for den rette overholdelse af fællesskabsretten og bl.a. de direktiver, som det ærede medlem nævnte, og reglerne vedrørende statsstøtte.

Det bør dog understreges, at det, hvad direktiverne om information og høring af arbejdstagerne angår, i første omgang er op til de nationale myndigheder at sikre overholdelsen af de nationale bestemmelser til omsættelse af fællesskabslovgivningen.

Kommissionen finder, at en hurtig vedtagelse af dens direktivforslag, der tager sigte på at indføre en generel ramme for information og høring af arbejdstagerne i Fællesskabet(1), vil lette arbejdsmarkedets parters fælles gennemførelse af virksomhedernes omstruktureringsoperationer såvel som den europæiske industris proces med at ændre og tilpasse sig de ændrede markedsvilkår i al almindelighed.

Hvad kontrol med støtten angår, er det kun i forbindelse med visse støttekategorier (bl.a. beskæftigelsesstøtte og regionalstøtte) muligt at stille betingelser om skabelse eller opretholdelse af arbejdspladser. Andre former for støtte, og navnlig støtte til redning og omstrukturering, kan tværtimod være underkastet en betingelse om reduktion af arbejdspladser for at sikre virksomhedens levedygtighed og derved en fortsættelse af de resterende arbejdspladser. Disse støtteformer kan være ledsaget af sådanne foranstaltninger som uddannelse, rådgivning og praktisk hjælp med søgning af et andet job, støtte til genetablering og erhvervsuddannelse såvel som bistand til arbejdstagere, der måtte ønske at give sig i kast med nye aktiviteter. Kommissionen er altid positivt indstillet over for denne type foranstaltninger.

(1) EFT C 2 af 5.1.1999.